Ioniserende bestråling af fødevarer og fødevareingredienser er en fysisk teknik, der anvendes til flere formål, f.eks. til at reducere forekomsten af fødevarebårne sygdomme gennem reduktion af patogene organismer, til at reducere tab af fødevarer gennem tidlig modning, spiren eller skyden og til at fjerne skadegørere på planter eller planteprodukter fra fødevarer. På webstedet for Europa-Kommissionens Generaldirektorat for Sundhed og Fødevaresikkerhed findes der oplysninger om de generelle aspekter af behandling af fødevarer med ioniserende stråling.

–Antal nye anlæg: Et i Kroatien og et i Norge

Ved Europa-Parlamentets og Rådets direktiv 1999/2/EF af 22. februar 1999 om indbyrdes tilnærmelse af medlemsstaternes lovgivning om levnedsmidler og levnedsmiddelingredienser, som er behandlet med ioniserende stråling, er der fastsat særlige bestemmelser for fremstilling, markedsføring og import af behandlede fødevarer og fødevareingredienser. Ved direktivet blev det — med udgangspunkt i eksisterende nationale godkendelser — gradvis indført, at fødevarer, som det er tilladt at bestråle, opføres på en harmoniseret liste.

Ved Europa-Parlamentets og Rådets direktiv 1999/3/EF af 22. februar 1999 om opstilling af en fællesskabsliste over levnedsmidler og levnedsmiddelingredienser, som er behandlet med ioniserende stråling blev der opført én fødevarekategori, som det er tilladt at bestråle på EU-niveau, på listen: tørrede aromatiske urter, krydderier og krydderurter. Andre fødevarekategorier, som det på nationalt niveau var tilladt at bestråle før 1999, kan fortsat bestråles i syv medlemsstater, jf. direktivets artikel 4, stk. 4, men tilladelsen til bestråling kan ikke længere fornyes. Kommissionen har offentliggjort listen over nationale tilladelser .

Fødevarer og fødevareingredienser må kun bestråles i godkendte bestrålingsanlæg. For anlæg i EU meddeles godkendelsen af medlemsstatens kompetente myndigheder. Medlemsstaterne skal i henhold til artikel 7, stk. 3, i direktiv 1999/2/EF meddele Kommissionen listen over deres godkendte bestrålingsanlæg. Listen over godkendte bestrålingsanlæg i medlemsstaterne offentliggøres af Kommissionen.

Bestrålede fødevarer, der indeholder en eller flere bestrålede fødevareingredienser, skal mærkes med oplysningen "bestrålet" eller "strålekonserveret" eller "behandlet med ioniserende stråling" eller "konserveret med ioniserende stråling". Hvis et bestrålet produkt indgår som ingrediens i en sammensat fødevare, skal nævnte oplysning være anført på ingredienslisten sammen med betegnelsen for produktet. I forbindelse med produkter, der sælges i løs vægt, skal oplysningen sammen med betegnelsen på produktet være anført på et skilt over eller ved siden af den beholder, der indeholder produktet. For at håndhæve korrekt mærkning eller finde frem til produkter, som det ikke er tilladt at bestråle, har Den Europæiske Standardiseringsorganisation (CEN) standardiseret en række analysemetoder efter at have fået mandat hertil af Kommissionen.

I henhold til artikel 7, stk. 3, i direktiv 1999/2/EF skal medlemsstaterne hvert år meddele Kommissionen:

–resultaterne af den kontrol, de har foretaget i anlæg, der foretager ioniserende stråling, navnlig hvad angår kategorien og mængden af de behandlede fødevarer og fødevareingredienser samt de anvendte doser

og

–resultaterne af den kontrol, de har foretaget i markedsføringsleddet, og de metoder, der anvendes til påvisning af behandling med ioniserende stråling.

I henhold til samme direktivs artikel 7, stk. 4, skal Kommissionen hvert år efterfølgende offentliggøre følgende i Den Europæiske Unions Tidende:

–nærmere oplysninger om de godkendte bestrålingsanlæg i medlemsstaterne samt om ændringer i deres status

–en rapport på grundlag af de oplysninger, de nationale kontrolmyndigheder indgiver hvert år.

Denne rapport, der er udarbejdet i overensstemmelse med nævnte bestemmelser, dækker perioden fra den 1. januar til den 31. december 2015 og omfatter de oplysninger, som de 28 medlemsstater og ét EFTA-land (Norge) har meddelt Kommissionen.

3.Godkendte bestrålingsanlæg

Der er 26 godkendte bestrålingsanlæg i Den Europæiske Union, og disse er beliggende i 14 medlemsstater: Der er fem i Frankrig, fire i Tyskland, tre i Spanien, to i Bulgarien, Nederlandene og Polen og ét i Belgien, Tjekkiet, Estland, Kroatien (nyt anlæg), Italien, Ungarn, Rumænien og Det Forenede Kongerige. Der er ingen godkendte anlæg i de øvrige medlemsstater. Ingen af de godkendte bestrålingsanlæg er blevet nedlagt.

Af de 14 medlemsstater med bestrålingsanlæg bestrålede ti af dem, samt ét EFTA-land (Norge), fødevarer i 2015, jf. figur 1.

Figur 1 — Procentandel af bestrålede fødevarer i hver medlemsstat og Norge i 2015

Grøn: lande med godkendte bestrålingsanlæg og med bestråling af fødevarer

Gul: lande med godkendte bestrålingsanlæg og uden bestråling af fødevarer